khistorydata/jeongjo-sjw-relations huggingface dataset:
정조 17년
癸丑三月十四日辰時上御迎春軒藥房承候入侍時都提調洪樂性提調金文淳副提調徐邁修記事官李海淸洪樂游一提學鄭民始原任直閣徐鼎修尹行任檢校直閣徐榮輔南公轍以次進伏訖樂性等曰日間聖體若何上曰一樣矣樂性等曰王大妃殿氣候何如上曰一樣矣樂性等曰惠慶宮氣候何如上曰一樣矣樂性等曰嘉順宮産後二七載屆諸節一樣太平萬安下情不勝喜幸矣上曰戶曹參判聞在摠府直所使之入侍賤臣承命出與戶曹參判洪義榮偕入進伏是時元子侍坐諸臣一齊仰瞻元子指諸臣曰此都提調也此提調也此都承旨也此一提學也以次指諸臣樂性等齊聲仰奏曰臣等向於直宿時獲瞻睿姿已爲屢日而尙今記有面面各指無一差爽天姿之英睿知思之聰明可以仰揣臣等不勝歡忭蹈舞之至矣上敎元子各施賞賜于諸臣元子以筆書老人豹皮四字親授于都提調又書提調父敦都五字親授于提調又書都承旨貫子五字親授于副提調又書畿伯父敦都五字親授于畿伯諸臣雙擎拜受曰寶墨淋漓一筆揮灑氣像之宏大筆力之雄健往古來今未嘗覩聞矣此實吾東方億萬年無疆之休臣等獲逢太平聖世至被曠世之異渥榮寵所及罕古無比矣上曰侍從父加資人之拘於格例雖不檢擬於敦都而元子旣已書給其在識喜之道何拘常例今日政調用可也仍命書傳敎曰政官牌招開政上敎元子誦關睢葛覃元子誦關睢又誦葛覃三章英音弘亮句讀精朗諸臣莫不聳聽而歡欣仰奏曰臣於向日仰聆誦讀此章之敎不勝奇喜而猶以爲或只誦一二章矣今日親聽講音兩篇許多章句無遺突誦音吐英朗區區歡慶之心直欲蹈舞矣衣尺學語之時不但曉解文字經傳如是成誦天縱之姿卓越千古好學之誠可見性成臣等竊以爲文王關睢葛覃之聖化復見於今日矣命退諸臣以次退出
정조 17년
癸丑三月十四日辰時上御迎春軒應製居首儒生入侍時行都承旨徐邁修右承旨徐榮輔右副承旨南公轍記事官李海淸洪樂游以次進伏訖上命呼新來仍敎李允謙曰爾是誰某之族乎允謙曰近族無立朝矣上曰爾是侍下乎允謙曰重侍下矣上曰使本營賜樂又令宣惠廳給米事分付可也仍敎允謙曰爾是重侍下故特命賜樂目闕下張樂出去可也命退諸臣以次退出
정조 17년
癸丑三月十四日辰時上御誠正閣回還正使入侍時行左承旨李書九假注書鄭文始記注官承膺祚判府事朴宗岳以次進伏訖上曰萬里行役無事往還爲卿喜幸宗岳曰此莫非王靈攸曁承候隔年聖體若何上曰一樣矣宗岳曰王大妃殿氣候何如上曰一樣矣宗岳曰惠慶宮氣候何如上曰一樣矣宗岳曰中宮殿氣候何如上曰一如矣宗岳曰元子宮氣候何如上曰卿其從近入來見之可也宗岳曰嘉順宮順産下情不勝欣幸上曰順産誠可喜也宗岳曰惶悚則極矣閱歲積違仰瞻天顔若何上曰唯宗岳曰髭髮似勝於前日不勝幸忭矣上曰唐錢事初爲譯舌輩所願不得已咨請淸朝而予亦料其不給矣果皇帝不許至於沿路而嚴加禁戢云大抵恩禮自恩禮法禁自法禁六十年治平實由於化綱之不紊可謂英明矣近聞閭巷間辭說奇怪云卿亦聞知乎宗岳曰外間所聞果然不勝紛紜此則當自起自滅矣然臣不善周旋之罪固有之又況咨文中一句語亦不能爭執順受以來臺言旣峻發以此情踪何敢生對此前席之望而耿耿下沈冒沒登筵尤切悚惶而以國體言之使臣宜被重典乞賜處分焉上曰蓋此事若探彼中事情而爲之則何以至此耶宗岳曰禮部下屬輩我國譯舌輩皆云可成云故果呈咨文矣終不許施愧憤何言而彼人之如是疑阻實是意外矣上曰孔姓族譜得來乎宗岳曰孔氏子孫皆在遠鄕故不能得來矣上曰退去調養可也仍命退諸臣以次退出
정조 17년
行都承旨徐邁修坐行左承旨李書九坐右承旨徐榮輔坐左副承旨李益運坐直右副承旨南公轍坐同副承旨鄭澤孚坐直注書徐有聞病李海淸仕直假注書鄭文始仕事變假注書嚴思彦仕
정조 17년
李益運啓曰大司憲李義行疏批未下執義尹羽烈掌令姜文會持平韓致應鄭尙愚牌招不進掌令尹光普在外監察茶時之意敢啓傳曰知道
정조 17년
李書九啓曰同副承旨鄭澤孚今日不爲仕進卽爲牌招何如傳曰允
정조 17년
李益遇啓曰備邊司郞廳來言今日本廳日次而大臣身病不得來會云矣敢啓傳曰知道
정조 17년
李書九啓曰吏曹郞廳來言御覽官案修正次請出矣敢啓
정조 17년
傳于李益運曰右承旨左副承旨入侍
정조 17년
傳于徐邁修曰左承旨入侍
정조 17년
南公轍啓曰合辭闕啓已至多日事甚未安正言呂駿永引避退待尙未處置今日政新除授兩司諸臺竝待下批牌招何如傳曰允
정조 17년
以全羅監司權狀啓和順縣民家失火人物燒燼事傳于徐邁修曰當春接濟猶以爲念況被燒失所如彼不少極爲矜念本邑雖曰之次若不別般顧恤何以奠活令道臣各別賙給嚴飭結構畢奠接後形止狀聞事令廟堂分付
정조 17년
以慶尙監司鄭大容狀啓春享各祭設行事傳于南公轍曰纔令各別申飭俾有一新之效而本道各處享所尤有異於他道尋常祀典廟宇精緻諸具咸備雖別遣摘奸果不執頉乎卿其詳問各邑可以修改處待畢賑卽爲修改而擧行形止修改緣由皆卽狀聞事回諭
정조 17년
以江原監司尹師國狀啓道內遺棄兒收養事傳于南公轍曰春煦日長艱食之狀如在目中壯者之塡壑尙不能晷刻弛心況老弱乎至於典則頒下之後實效漠然而如此顑頷之時道伯守令亦果着意申飭乎更令該廳嚴飭京外以所報之數爻言之各邑各異不知何者新入何者前在此亦令該廳指一釐正知委
정조 17년
南公轍以兵曹言啓曰五衛將朴來源身病猝重時月之內無望供職呈狀乞遞忠壯衛丁好南前任訓戎僉使時在任所而上來間本廳番次苟簡云宿衛輪番之任不可久曠竝改差何如傳曰允
정조 17년
徐邁修以訓鍊都監言啓曰本局哨官洪汝直身病甚重勢難察任改差何如傳曰允
정조 17년
徐邁修以義禁府言啓曰李寅純金宗明宋載緯等照律草記批旨內金宗明李寅純何足責罷黜放送宋載緯則莫嚴者紀綱而幺麽邑宰不知嚴畏旣冒法禁又敢以不成說之說游辭於置對之時如許頑慢守宰不可循例歇勘卽其地定配可也事命下矣金宗明李寅純罷黜放送宋載緯忠淸道靑陽縣卽其地定配而以批旨內辭意具罪目依例發遣府羅將押送配所之意敢啓傳曰知道
정조 17년
大司諫申光履疏批答曰省疏具悉首陳事不允使臣事大抵通錢之咨非使臣之自求齎去卽詢于廟堂者亦非廟堂之擅決朝廷之不拒也然回咨措語與呈咨事實猶未及聞知待其復命欲爲嚴處矣昨見回咨其數句之語不但言言切是別無礙眼處況回咨語意之循例守禁亦非皇旨也則我國之又送回咨猶似不緊更當量處然則旣無辱命之可言而亦無關於我國紀綱矣柳戇事果如所聞尤爲辜負依施李敬一事亦爲依施卿其勿辭行公
정조 17년
癸丑三月十五日卯時上御重熙堂左承旨入侍時行左承旨李書九假注書鄭文始記注官承膺祚記事官洪樂游以次進伏訖上命書九讀公事書判付訖仍命退承史以次退出
정조 17년
癸丑三月十五日辰時上御重熙堂右承旨右副承旨入侍時右承旨徐榮輔右副承旨南公轍記事官李海淸記注官安經心金良倜以次進伏訖上命書傳敎曰回咨撰送一款當量處之意已有筵敎矣今番出來咨文卽回咨也我國更爲措語回咨爲可乎抑已之乎咨語中別無礙眼處不過曰嗣後謹遵定例毋得恃恩妄有瀆陳自干未便等語而已今此恃恩云云卽承接天朝法制之句而言也況不爲轉達以禮部自下之意論理者則亦豈有拔例稱例之擧哉然我國咨請旣涉違禁則據理守禁之說不可無一番回咨乎令廟堂與原任大臣及諸宰相議指一草記事知悉命退承史以次退出
정조 17년
行都承旨徐邁修藥院進行左承旨李書九坐右承旨徐榮輔坐左副承旨李益運坐直右副承旨南公轍內閣直同副承旨鄭澤孚坐直注書徐有聞病李海淸病假注書李弘達仕鄭文始仕直事變假注書嚴思彦仕
정조 17년
南公轍以都摠府言啓曰今日入直內三廳武兼禁軍及軍兵等中日習射請出標信傳曰知道
정조 17년
李書九啓曰大司憲李義行疏批未下執義尹羽烈掌令姜文會持平韓致應鄭尙愚傳旨未下掌令尹光普在外監察茶時之意敢啓傳曰知道
정조 17년
南公轍啓曰禁衛營將官來言今日本營軍兵日次私習云矣敢啓傳曰知道
정조 17년
南公轍啓曰御營廳將官來言今日本廳軍兵日次私習云矣敢啓傳曰知道
정조 17년
李書九啓曰正言呂駿永引避退待已至多日尙未處置事甚未安大司諫申光履卽爲牌招何如傳曰允
정조 17년
傳于李書九曰左承旨同副承旨入侍
정조 17년
李書九啓曰大司諫申光履上疏前留守柳戇更爲嚴勘事依施矣以何傳旨捧入乎敢稟傳曰拿問査勘可也
정조 17년
以兵曹軍號傳于南公轍曰筆劃不謹當該堂上遞差
정조 17년
以備邊司啓目統營所管漁稅釐正依道啓施行事傳于李益運曰如許回啓今始初見伊時下敎何等丁寧況民弊之切痼聞之熟矣則有司堂上尹行任之名以回啓焉敢爲此癡人說夢拖泥帶水之計掩覆嶺伯之罪循例回啓乎況回啓措語亦豈成說乎爲先越俸五等爲弊之所以然作奸所由來一一明言條條細評今日內行會更令報來後回啓無一言着銜堂上從重推考
정조 17년
以京畿監司徐鼎修狀啓楊州牧使李敏采牒呈判府事金鍾秀上京形止馳啓事傳于鄭澤孚曰此狀啓決知其爽實旣有從便待召命時或上來之命則必無無端上來適聞大臣因私出他云矣該牧必以此誤聞而報營者大臣去就事面不輕奏御文字尤當致愼則忽以上京形止迫鍾登聞萬萬駭然雖使査實狀聞不可仍而置之該牧使李敏采令該府拿問處之
정조 17년
以慶尙監司鄭大容狀啓道內各邑六等分賑飢口穀數成冊上送事傳于鄭澤孚曰凡事何事不念終怠之戒而況賑事乎近聞賑穀非不多聚賑口非不廣抄公穀之外民間蓋藏冒禁勒貿飢口見漏道路捐瘠傳說聒耳若此而賑豈有實效民豈能賴活皆由不畏法綱而然者要待繡衣之復命以憑其虛實而處之先令道伯知此提察俾免從後抵罪之弊事令廟堂嚴飭
정조 17년
以江原監司尹師國狀啓寧越府民家失火倉穀被燒事傳于鄭澤孚曰以尤甚邑民戶被燒至過十戶極爲矜念燼餘穀物下秩中折半劃給渠輩一以爲糜粥糊口之資一以爲結構庇身之需亦令道伯嚴飭地方官以劃給穀物計口分給仍又斫給材木斯速奠接其餘條件依狀請令廟堂考例擧行之意措辭行會
정조 17년
以行副司直徐龍輔上疏傳曰使事辭職一款正使批略及之以前任完伯時事譴削現告有復命後捧傳旨之命此疏還給
정조 17년
癸丑三月十六日辰時上御誠正閣左承旨右承旨同副承旨入侍時行左承旨李書九右承旨徐榮輔同副承旨鄭澤孚假注書鄭文始記注官金良倜記事官洪樂游以次進伏訖上曰同副上疏可謂效一日之責予以惜卵之義又爲其久次特爲點下於承旨望矣仍命書九讀公事書判付訖仍命退諸臣以次退出
정조 17년
行都承旨徐邁修藥院進行左承旨李書九坐直右承旨徐榮輔坐左副承旨李益運坐直右副承旨南公轍內閣直同副承旨鄭澤孚坐注書徐有聞病李海淸病假注書李弘達仕鄭文始仕直事變假注書嚴思彦仕
정조 17년
李書九啓曰大司憲李義行疏批未下執義掌令一員持平二員未差掌令尹光普在外監察茶時之意敢啓傳曰知道
정조 17년
李益運啓曰來二十一日輪對日次矣敢稟傳曰爲之
정조 17년
傳于徐榮輔曰左承旨右承旨入侍
정조 17년
傳于徐榮輔曰回還書狀官入侍
정조 17년
李益運啓曰卽者義禁府都事來言時囚今日內捧供事命下矣判義禁李文源知義禁李得臣病不進同義禁柳誼謂有親嫌只有同義禁權以綱一人無以備員開坐云特敎之下如是稽滯屢度催促終不擧行事甚未安判義禁李文源知義禁李得臣推考同義禁柳誼强稱親嫌無意赴坐尤極未安從重推考竝卽牌招以爲備員捧供之地何如傳曰允
정조 17년
李益運啓曰判義禁李文源知義禁李得臣同義禁柳誼牌不進推考傳旨今方捧入而特敎開坐之下如是違牌不卽擧行事甚未安更卽牌招何如傳曰允同義禁柳誼許遞令該曹口傳差出
정조 17년
傳于徐榮輔曰三月朔抄啓文臣親試明日爲之
정조 17년
李書九啓曰三日製當於抄啓文臣親試日同爲試取事曾有下敎矣弘文提學李秉鼎待開門牌招何如傳曰允通方外
정조 17년
李書九啓曰西北別付料親臨試射每年春季朔初一日取稟曾有定式矣今春季朔試射以何日爲之乎敢稟傳曰明日爲之
정조 17년
李書九啓曰明日抄啓文臣親試及試射試官中時無職名人令該曹口傳付軍職何如傳曰允
정조 17년
吏曹口傳政事以洪義榮爲同義禁
정조 17년
兵曹口傳政事行副司直徐龍輔沈晉賢
정조 17년
以忠淸監司李亨元狀啓沔川郡守朴始榮德山縣監金直休罷黜事傳于李書九曰船人之瞞告非守令之罪兩邑倅勿罷令舟橋堂上査實嚴處
정조 17년
李益運以內醫院官員以都提調意啓曰御藥事體何等至重前後飭敎又復截嚴則身爲醫官爲有一分嚴畏誠謹之心尤宜各別審愼多岐搜求期於購納眞品而今此貿來藿香毋論莖葉俱極品劣全不合於湯劑所用其恬不動念循例購貿之狀節節頑濫萬萬痛駭雖以灣尹事言之昨冬旣承考閱後處置狀聞之下敎則以此不可用之藥材尋常看過無一言登聞者極爲駭然臣文淳旣不能審察亦未卽請勘不勝惶恐待罪而其在重御藥存紀綱之道不可不嚴處義州府尹趙鎭宅令該府拿問定罪當該醫官卞觀海依前下敎押送灣府嚴棍充軍以懲頑習傳曰允灣尹則廉財之聲至及九重之深遠不但邊門有恃彼人之例給贈遺亦且辭而却之云得人之效有如是御供雖重豈可以寸朽棄良材拿問一款特爲勿論嚴飭該府隨事益務殫竭之方俾有贖愆之實效可也
정조 17년
南公轍以備邊司言啓曰回咨當否依下敎議于原任大臣及諸宰則行知中樞府事李命植行司直鄭昌順左參贊鄭民始行司直金文淳右參贊李𡊠兵曹判書趙宗鉉行副司直洪秀輔金尙集禮曹判書閔鍾顯刑曹判書李敬懋行副司直徐有大李邦一李漢豐開城留守金魯永以爲今此回咨辭意只是泛論日後非有指斥之言不過遵守法制而初無皇旨承受別爲移咨恐涉張大置之似宜云行漢城判尹李文源戶曹判書沈頤之行副司直李秉鼎金持默行大司成沈煥之以爲所請見格稱謝無義而觀此回咨辭意開示法例備說流弊在我之道以慮及嗣後曲賜開導之意回咨入送似好云領府事洪樂性判府事朴宗岳病不收議臣履素愚見彼國回咨不過遵守法制且其遣辭句語乃是嗣後期勉之意則別無可謝之義不必更爲回咨而判府事蔡濟恭以爲彼咨雖曰回答我咨當初我咨旣違會典所禁而彼乃以此據理則在我國道理似不宜聽若不聞撰送回咨一番謝過恐爲不可已之事云判府事金鍾秀以爲觀此咨文辭意則不可無回咨稱謝之擧云矣原任大臣之意如此上裁何如傳曰回咨撰送可也
정조 17년
癸丑三月十七日辰時上御重熙堂右副承旨入侍時右副承旨南公轍假注書鄭文始記注官金良倜記事官洪樂游書狀官金祖淳以次進伏訖上命公轍讀公事書判付訖仍命退諸臣以次退出
정조 17년
癸丑三月十七日辰時上御重熙堂左承旨右承旨入侍時行左承旨李書九右承旨徐榮輔假注書鄭文始記注官金良倜記事官洪樂游以次進伏訖命書榻敎曰抄啓文臣試射試官中罷削人敍用同罪未敍人一體敍用上曰金吾罪囚今日內捧供以入之意分付可也賤臣承命出傳仍命退承史以次退出
정조 17년
行都承旨徐邁修藥院進左承旨徐榮輔齋宿右承旨李益運齋直左副承旨南公轍內閣直右副承旨鄭致淳齋宿同副承旨徐有秉齋直注書徐有聞病李海淸病假注書李弘達齋宿鄭文始齋直事變假注書嚴思彦仕
정조 17년
李益運啓曰大司憲李義行疏批未下執義掌令一員持平二員未差掌令尹光普在外監察茶時之意敢啓傳曰知道
정조 17년
鄭致淳啓曰禁衛營將官來言今日本營軍兵日次私習云矣敢啓傳曰知道
정조 17년
鄭致淳啓曰御營廳將官來言今日本廳軍兵日次私習云矣敢啓傳曰知道
정조 17년
徐榮輔啓曰來二十一日朝參日次矣敢稟傳曰停
정조 17년
李益運啓曰弘文提學李秉鼎牌不進推考傳旨今方捧入而三日製命下之後如是違牌事甚未安更卽牌招何如傳曰允
정조 17년
李益運啓曰弘文提學李秉鼎旣已承牌奎章閣提學鄭民始藝文提學洪良浩一體牌招以爲同參考試之地何如傳曰允
정조 17년
鄭致淳啓曰正言呂駿永引避退待已至多日尙未處置事甚未安大司諫申光履卽爲牌招何如傳曰允
정조 17년
承旨前望單子入之鄭致淳落點
정조 17년
以明日皇壇望拜禮取稟傳于李益運曰謹當親行矣
정조 17년
李益運啓曰望拜禮時兩司長官當爲進參大司憲李義行疏批未下大司諫申光履卽爲牌招以爲淸齋之地何如傳曰允
정조 17년
以兵曹節目傳于鄭致淳曰皇壇望拜禮時訓將例率出番軍排立而因一番特敎以入直軍擧行便成前事體不然此後依舊例稟旨擧行明日則率出番軍五哨排立事分付
정조 17년
李益運啓曰明日望拜禮時兩司侍臣當爲進參而憲府則掌令尹光普在外執義一員掌令一員持平二員未差諫院則正言申溆未署經呂駿永引避退待司諫一員獻納一員未差無以備員進參何以爲之敢稟傳曰政官牌招開政
정조 17년
南公轍啓曰都承旨徐邁修牌不進推考傳旨今方捧入而今日齋宿承旨當爲備員所當更請牌招而拘於廳規不得請牌何以爲之敢稟傳曰牌招
정조 17년
徐有秉啓曰吏曹參判丁範祖牌不進推考傳旨今方捧入而開政命下之後如是違牌不卽擧行事甚未安更卽牌招何如傳曰允
정조 17년
李益運啓曰吏曹參判丁範祖再牌不進推考傳旨今方捧入而開政命下之後如是違牌不卽擧行事體所在誠極未安所當更請牌招而係是一日三牌何以爲之敢稟傳曰更爲牌招
정조 17년
李益運啓曰吏曹參判丁範祖三牌不進推考傳旨今方捧入而開政命下之後連事違召無意承膺事體所在誠極未安所當更請牌招而係是一日四牌何以爲之敢稟傳曰許遞前望單子入之待下批待開門牌招開政
정조 17년
兩司前望單子入之掌令鄭東榦持平李相璜落點
정조 17년
傳于徐有秉曰時囚皆令今日內以草記議處照律
정조 17년
以統制使李潤慶狀啓蛇梁萬戶之代令該曹差出催促下送事傳于南公轍曰令該曹口傳差出待下批今日內除辭朝給馬下送
정조 17년
兵曹口傳政事以禹德中爲蛇梁萬戶
정조 17년
禁府啓目楊州牧使李敏采原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如啓以公罪勘放以便大臣之意爲良如敎又啓目開城府經歷崔景岳原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如啓依允又啓目江華前留守柳戇原情云云傳旨內辭緣泛稱遲晩所當請刑是白乎矣年過七十且經侍從勿爲請刑載在大典通編議處何如啓依允又啓目橫城前縣監李顯益金致晙原情云云金致晙段問目內辭緣泛稱遲晩所當請刑是白乎矣曾經宣傳官勿爲請刑載在大典通編議處何如啓放李顯益段問目內辭緣泛稱遲晩刑推得情何如啓除刑推議處爲良如敎
정조 17년
義禁府啓目時囚罪人李敏采原情公事判付內以公罪勘放事命下矣李敏采傳旨內此狀啓決知其爽實旣有從便待召命時或上來之命則必無無端上來適聞大臣因私出他云矣該牧必以此誤聞而報營者大臣去就事面不輕奏御文字尤當致愼則忽以上京形止迫鍾登聞萬萬駭然雖使査實狀聞不可仍以置之拿問處之罪取考律文則大明律公式條有曰奏事錯誤者杖六十矣李敏采以公罪杖六十收贖放送何如傳曰允如有功議各減一等可也
정조 17년
徐有秉以義禁府言啓曰時囚皆令今日內以草記議處照律事命下矣時囚罪人崔景岳段祀典何等敬謹飭敎何等諄複而莫重祭器有此破傷之物而不能隨卽修改其昏謬不職之罪在所難免以此照律罪取考律文則大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣崔景岳杖一百收贖告身盡行追奪放送李顯益金致晙等段糴糶法意本自嚴重而以未捧之穀謂以已捧虛錄磨勘論其所犯俱極痛駭竝以此照律取考律文則大典通編倉庫條有曰還上虛錄守令徒三年定配又五年禁錮推斷條有曰犯私罪杖一百以上之罪告身盡行追奪矣李顯益告身盡行追奪又五年禁錮黃海道鳳山郡洞仙驛徒三年定配金致晙告身盡行追奪又五年禁錮甕津府文羅驛徒三年定配而以議啓內辭意具罪目依例發遣府書吏押送于各其配所柳戇段觀其所供搜驗時所收不過花盆臼竹等物爲辭而臺疏中以爲所收諸物未聞補用於公費船漢怨聲徒致狼藉於都下云爾則不可以囚供之自明有所準信令該道道臣詳査狀聞後更爲稟處何如傳曰允如有功議各減一等柳戇行査間保放可也
정조 17년
右議政金履素箚曰伏以臣猥膺重寄行且半年觸事昏憒無往非罪而自念受恩如天圖報無地惟當驅策向前豈敢息偃占便而第臣狗馬賤疾不比一時尋常症候蓋自年前落馬重傷之後脚部之牽引酸痛苦歇無常而至於今番則痛勢倍劇連日試鍼而終未得分效宛轉叫楚運動無路日前賓對之懸病實非得已雖伏承安心調理之敎而臣之病裏惶悶已無可言況今民事孔殷聖念憂勤而緣臣之故一切應行之事都歸廢閣踧踖悚愧無地自容乃於此際伏聞有皇壇展禮之命而臣之病狀如上所陳房闥之間行步亦艱雖欲强起參班其勢末由不得不略具文字仰暴衷懇伏乞天地父母俯賜諒察亟許速解臣相職因勘臣曠務闕禮之罪俾幸國事以安私分千萬幸甚答曰省箚具悉卿懇所愼奉念卿其安心調理俟間造朝仍傳曰此批答遣史官傳諭
정조 17년
史曹參判丁範祖疏曰伏以臣卽聞都承旨臣徐邁修以日前政望之有拂其意者捉囚本曹政吏問其委折則其所執言蓋以尹致性之停望在其掌三銓之時謂臣宜不敢任意檢擬於臺望也臣於尹致性本無私好惡而大凡人之意見各自不同彼或停之此或擬之一停一擬物各付物而已豈可以己之所停必人之不擬而禁其或異已耶何況怒其官而罪其吏在外惟營邑在內惟堂郞爲然未知邁修之於臣有何體統臣固不欲較挈而其在朝廷之禮決不當使氣凌藉如此臣誠爲邁修憂之第臣忝居銓席政注之間被人操切疲惱則甚矣其何以冒當權衡人物之地哉玆敢猥陳短章仰暴危懇伏乞聖明亟命遞改臣見職以靖朝象千萬幸甚答曰省疏具悉雖未知捉囚事實之緣何凡政吏囚禁卽示替罪之意也除非大官未曾如此知申事難免率爾推考停望之是非且置之雖欲解之停當決折不易之銓格卿亦有不審之失亦爲推考入來開政
정조 17년
大司憲李義行疏曰伏以臣樗櫟之材也蒲柳之質也偏蒙我兩朝雨露之渥生成之澤懸車之齒已是臣家之初有推恩之資實亦擧世之所艶壽域生老天爵更侈福過而病痼宦成而符近矣天地父母之恩將何以報答也尙切犬馬之誠猶期涓埃之效而只緣臣性本拙劣加以昏憒觸處瘡疣無非自孽頃者忝叨見職適會大論之方張猥唱諸僚粗陳嚴討之請而若箚若避具未啓徹此臣之誠淺言輕貽羞臺閣之甚者也及其待罪騎省也擅離衛班遽遭徑歸之斥漠未聞知仍昧竢勘之道此又臣奉職無狀措躬顚到之致也由前由後其不合更廁任使也審矣矧可再玷於耳目之重寄耶迺者誤恩愈摰宿銜復縻顧臣平生藉手不過筋力奔走無論夷險寧有逡巡而僨誤旣至此甚情勢實爲難强且臣素患疝癖之證伊來發作尤頻方其肆劇殊在呼吸前日犯科亦坐於是而目下自力益無其望召命旣逋大何尙遲風憲長席豈容爲如臣無似養疴之所也且昨者政望未見其爲秉公也而臣得首擬於此一窠者尤見臣疲軟無能爲卽夫夫之所揣知也不稱之實益無所逃伏乞聖慈亟遞臣職以安私分仍命勿復檢擬以重公器焉臣不敢以言官自處而駭憤所激不能耐住玆敢附陳之噫嘻星賊之尙今戴頭已是朝家失刑之莫大者而渠乃敢自處以前銜出汲於鄕里其往來者爲誰也其綢繆者何言也天討不行而一任其偃息致有此縱恣無忌自同平人之變怪事則安知無譸張誑惑汚俗煽亂之禍潛滋而暗熾哉思之及此毛骨皆竦地方官之不加防禁道伯之不能檢飭俱有厥罪臣謂星漢父子亟允臺啓以絶亂本其所與相從者竝卽査究亦置重典道伯及當該守令一依前冬湖南道臣邊將例定罪斷不可已也答曰省疏具悉畿伯擬律極不當豈特道伯不敢擅爲者不接於畿內至于他道亦然則其可半入江風半入雲乎如許疏語前所未見勢難例批矣
정조 17년
都承旨徐邁修疏曰伏以臣卽伏見吏曹參判丁範祖到院之疏以臣日前蹔囚政吏辭氣噴薄斥臣以使氣凌藉至有爲臣憂之等語噫臣之所當憂者而範祖乃反憂之耶凡停望復擬之規往復停望之銓官然後始乃爲之卽銓家故常也昨年尹致性之停望實在臣待罪三銓之時則今範祖苟有復擬之意一問於臣可否停當可也而忽地復望大駭人眼臣果招問政吏則政吏以未及提告爲言是罪在政吏非政官之違例也故乍囚卽放特存故常而已苟使政官知而不問於臣臣雖疲劣疏斥筵奏何所不可而乃歸罪下吏爲此苟艱巽軟之擧哉嗚呼臣之停望致性憂淑慝之不明也乍囚政吏憂政格之或壞也干範祖甚事而替吏費辭氣豪意健一至於此也多見其可笑而不足怒也然其言旣如此臣何可晏然於榮次乎試役纔了拜章徑出伏乞聖明遞臣之職治臣之罪以快人心俾靖私義不勝幸甚答曰省疏具悉卿其勿辭行公
정조 17년
癸丑三月十八日卯時上御春塘臺西北別付料試射抄啓文臣親試試射入侍時行都承旨徐邁修行左承旨李書九右承旨徐榮輔左副承旨李益運右副承旨南公轍假注書鄭文始記注官金良倜記事官洪樂游抄啓文臣試官一提學鄭民始原任直提學朴祐源原任直閣尹行任行副司直沈晉賢別付料試官兵曹判書趙宗鉉別付料兵房李周爀宣傳官徐有秉兵曹佐郞尹魯東以次侍立上具戎服乘輿出交泰門由延生門詣丹楓亭降輿陞御座別付料試官以下行禮設場後因詣春塘臺抄啓文臣試官以下行禮訖上曰弘文提學入侍賤臣承命出傳與弘文提學李秉鼎偕入進伏上曰都承旨持此御題與弘文提學偕往泮宮試取以來上敎秉鼎曰昨冬黃柑後今始通方外士習卿其申飭毋令雜亂可也上曰抄啓文臣先射後製命立五色小布抄啓文臣嚴耆等各分耦試射訖上命民始書古詩題朝飯牛暮飯牛懸題訖上曰前江原監司入侍賤臣承命出傳與尹師國偕入進伏上曰今年道內則民情何如麥事亦復如何師國曰春初民情差勝於昨冬麥農亦有豐登之望矣上曰杆城等民戶亦皆還集耶師國曰本道民戶本來貧殘善爲移徙然今則德意所及民能仰體幾皆還集安堵矣上曰道內寺刹卿能釐弊云實爲可嘉師國曰金剛山寺刹略略修改而其餘寺刹不能一一修建矣上曰新使下去時御題持去何日設場云耶師國曰念日來會之意指揮列邑念一日間可以試取矣師國曰五年在外今始登筵玉候健康元子宮尺衣漸長下忱不勝欣忭之極矣上曰卿則先退上曰藝文提學一提學入侍修撰李遇濟兵曹正郞嚴耆試官加差下命書傳敎曰不爲仕進承旨許遞前望單子入之待下批牌招察任又命書傳敎曰左承旨許遞前望單子入之待下批牌招察任命書榻敎曰新除授承旨鄭致淳敍用上曰明日望拜禮時齋宿當於北苑自內從便爲之矣命書傳敎曰兩司前望單子入之待下批牌招淸齋又命考試抄啓試券試射抄啓文臣等頒賞訖仍命民始等考試三日製儒生試券訖命書傳敎曰三日製賦居首三下一進士李日煒排律居首三下一進士姜彝天直赴會試賦之次三下二生員金處巖給三分之次三下三進士宋翼淵給二分排律三下幼學洪俊榮賦三下幼學鄭時綏朴宗薰呂龜永各給一分又命書傳敎曰入格儒生明日來待仍命退諸臣以次退出
정조 17년
行都承旨徐邁修坐行左承旨李集斗坐直行右承旨林濟遠坐左副承旨徐榮輔坐右副承旨南公轍坐直同副承旨鄭致淳坐注書徐有聞病李海淸仕直假注書鄭文始仕事變假注書嚴思彦仕
정조 17년
皇壇望拜禮罷後內閣政院玉堂藥房口傳問安答曰知道
정조 17년
李集斗啓曰禁衛營將官來言今日本營軍兵日次私習云矣敢啓傳曰知道
정조 17년
南公轍啓曰正言呂駿永引避退待已至多日尙未處置事甚未安大司諫申光履卽爲牌招何如傳曰允
정조 17년
承旨前望單子入之李集斗林濟遠落點
정조 17년
傳于李集斗曰左副承旨右副承旨入侍
정조 17년
傳于徐邁修曰入格儒生入侍
정조 17년
傳于南公轍曰右承旨入侍
정조 17년
以注書李海淸拿處傳旨傳于南公轍曰分揀
정조 17년
以掌令鄭東榦持平李相璜牌不進罷職傳旨傳于南公轍曰許遞
정조 17년
持平前望單子入之鄭觀輝落點
정조 17년
傳于林濟遠曰廟謨所重莫過於民事見今荐飢之餘顑頷有塡壑之憂浮黃溢目流離載塗朝廷之上廊廟之中雖夙夜念念如救焚若援溺以近日之習俗尙難望視國如家能效分寸之裨益況昧然恝然越視秦瘠尋常稟覆莫分頭緖甚至昨者嶺南沿海民弊事而駭然又莫甚此而若徒念下行之嫌默不一語則受其困者獨非無告小民於是乎自朝至暮屢煩酬應古有是否良覺寒心此特一事之一事民憂國計之屬之芭籬邊年復年來月異而日不同莫曰廟謨別無可講民事別無所爲信乎古人之言曰如膠冗未讀書須就書室摩挲几案亦好蓋喩其志在於書便亦學也賓對籌坐無一猷爲雖似備例猶勝於不爲然大臣聞有所愼旬日內難以自力云明日日次亦將停止是豈勤政之道乎諸宰中稟事者使之來待此亦古例也大臣出仕間姑令依此爲之事分付
정조 17년
傳于南公轍曰吏曹參判李在學牌不進推考傳今方捧入而開政命下之後如是違牌不卽擧行事甚未安更令牌招何如傳曰允
정조 17년
林濟遠啓曰合辭連日闕啓事甚未安今日政新除授兩司諸臺竝待下批牌招憲府未肅拜人員一體牌招何如傳曰允
정조 17년
有政吏批判書徐有防受由參判李在學進參議未差行都承旨徐邁修進以宋煥箕爲執義高宅謙爲司諫崔重圭爲獻納尹光普爲副校理李書九爲兵曹參判丁範祖爲左尹李益運爲兵曹參議林漢浩爲兵曹佐郞嚴耆爲司僕正兼掌令金祖淳減下折衝高殷泰今加嘉善加資事承傳
정조 17년
兵批判書趙宗鉉病參判李書九參議李益運未肅拜參知李文會進行右承旨林濟遠進同知都啓衫副護軍金履信副司直丁範祖李書九鄭澤孚竝單付
정조 17년
林濟遠啓曰卽者議政府錄事來言右議政金履素以爲卽伏見下備局傳敎有萬萬惶蹙者不敢以賤疾偃處私次擔舁走伏金吾門外恭俟鈇鉞之誅云仍納命召何以爲之敢稟傳曰萬萬過矣安心勿待命還第事遣史官傳諭仍傳命召
정조 17년
林濟遠啓曰卽者義禁府都事來言右議政金履素今方待命於金吾門外云係是大臣去就敢啓傳曰知道
정조 17년
持平鄭觀輝啓曰臣空疎譾劣百不猶人淸朝耳目之任自知其萬不近似而意外除旨忽降於侍衛之際至有先參班後謝恩之命臣聞命惝怳不敢言私雖不得不章皇出肅而第臣於己酉冬忝叨見職自速恩譴至被投竄雖卽蒙宥而乖損臺風無復餘地大僚論斥極其峻嚴至今追思惶愧靡措臺端一步便成鐵限不可以時月之稍久有所自恕也明矣以此情踪其何可一刻晏冒於臺次乎請命遞斥臣職答曰依啓
정조 17년
大司憲李義行啓曰臣言議巽軟知識淺劣淸朝風憲之長夫豈有一分堪承之望而惟是沐浴之義根於彝性懲討之請激自衷憤頃於治疏辭職之際附陳目下駭惋之事矣及承聖批以畿伯擬律事責敎截嚴臣誠惶愧罔知攸措夫前冬湖南事旣與此煞有不同則臣之一例論斷者雖出於讎嫉國賊有此從重之請而其擬律不審之失在所難免以此情踪其何敢一刻晏然於臺次乎請命遞斥臣職答曰勿辭
정조 17년
林濟遠啓曰大司憲李義行一日再啓煩瀆退待物論矣敢稟傳曰知道
정조 17년
鄭致淳以弘文館言啓曰新除授副校理尹光普時在忠淸道尼城地經筵入番事緊請斯速乘馹上來事下諭答曰依啓
정조 17년
鄭致淳以賑恤廳言啓曰南部朴井契任掌崔漢成今月十七日本洞路傍得二歲遺棄女兒政丞契居良女劉召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 17년
鄭致淳以都摠府言啓曰今日入直內三廳武兼禁軍及軍兵等當爲中日習射而皇壇望拜禮相値不得爲之之敢啓傳曰知道
정조 17년
林濟遠以義禁府言啓曰李敏采杖六十以公罪收贖李顯益金致晙告身盡行追奪又五年禁錮徒三年定配照律草記批旨內如有功議各減一等事命下矣李敏采十三代祖季甸靖難功臣李顯益五代祖曙靖社功臣金致晙八代祖友曾靖國功臣云竝功減一等李敏采笞五十以公罪收贖李顯益金致晙告身盡行追奪又五年禁錮徒二年半定配之意敢啓傳曰知道
정조 17년
林濟遠以義禁府言啓曰崔景岳以公罪草記事命下矣崔景岳杖一百以公罪收贖而無功議云矣敢啓傳曰知道
정조 17년
判府事朴宗岳箚曰伏以是日是何日我聖上風泉之懷益復如新矣仍念臣情跡去益不安日昨諫疏繼出此已爲難進之端而且晨夜疾驅之餘積瘁成疾兼以外感之闖入委席涔涔末由蠢動未免闕禮病裏惶隕如添一病伏乞聖明俯垂諒察亟命勘臣之罪以安私分甚幸甚幸取進止答曰省箚具悉卿懇卿須安心愼攝仍傳曰此批答遣史官傳諭
정조 17년
癸丑三月十九日卯時上御誠正閣同副承旨三日製入格儒生同爲入侍時同副承旨鄭致淳假注書李弘達記注官金良倜記事官洪樂游進士李日煒姜彝天生員金處巖進士宋翼淵幼學洪俊榮鄭時綏朴宗薰呂龜永以次進伏訖上曰右承旨入侍良倜承命出與右承旨林濟遠偕入進伏訖上命致淳問諸儒生職姓名日煒奏姓名訖上曰汝之入格連次矣退去彝天奏姓名訖上曰汝近來改其文體乎今番科作少勝於前矣後日亦爲愼之勿用稗說焉處巖奏姓名訖上曰汝近來屢次被抄矣賦題何不作紫芝之義乎陳其所見可也處巖曰場中之忙急所致也上曰退去翼淵奏姓名訖上曰年幾何翼淵曰二十七歲矣上曰今番汝自書乎對曰然矣上曰汝每文皆能爲之必爲篤勉以思決科之道仍命誦奏其文上曰退去俊榮奏姓名訖上曰汝爲新及第致榮之弟乎對曰然矣上曰汝能工於詩乎俊榮曰有若干工矣上曰誦奏其文俊榮誦奏數句訖上曰汝自書之乎對曰借書矣上曰退去時綏奏姓名訖上曰賦工爲幾首對曰五百首矣上曰年幾何對曰三十歲矣上曰退去宗薰奏姓名訖上曰年幾何對曰二十一歲矣上曰汝能工於賦乎宗薰曰賦則不能多做矣上曰詩則做幾首宗薰曰做二百矣上曰退去龜永奏姓名訖上曰誦奏其文龜永誦奏一句訖上曰汝之工夫似不若汝兄矣仍命退承史以次退出
정조 17년
癸丑三月十九日辰時上詣皇壇望拜禮入侍時行都承旨徐邁修左副承旨徐榮輔右副承旨南公轍同副承旨鄭致淳假注書李弘達鄭文始記注官金良倜記事官洪樂游一提學鄭民始原任直提學朴祐源原任直閣尹行任以次隨駕上具翼善冠衮龍袍出集聖門詣齋殿改具黑團領袍命書傳敎曰坐直承宣之擧行駭然當該承旨遞差前望單子入之待下批牌招先隨駕後謝恩又命書傳敎曰持平鄭觀輝先參班後謝恩又命書傳敎曰當該實注書拿處仍詣版位行四拜禮訖上還詣齋殿改具衮龍袍乘輿還內諸臣以次退出
정조 17년
行都承旨徐邁修藥院進行左承旨李集斗坐直行右承旨林濟遠坐左副承旨徐榮輔內閣直右副承旨南公轍坐同副承旨鄭致淳坐直注書徐有聞病李海淸仕直假注書鄭文始仕事變假注書嚴思彦仕
정조 17년
林濟遠啓曰大司憲李義行引避退待執義宋煥箕在外掌令二員持平二員未差監察茶時之意敢啓傳曰知道
정조 17년
李集斗啓曰備邊司郞廳來言今日賓廳日次而大臣身病不得來會云矣敢啓傳曰知道
정조 17년
南公轍啓曰備局稟事堂上李文源沈頤之閔鍾顯李邦一依下敎來待矣傳曰入侍
정조 17년
以輪對官望單子傳于李集斗曰後日次來待
정조 17년
以全羅監司權狀啓列邑所在原還餉留庫中限四分一特許加分令廟堂稟旨分付事傳于李集斗曰依狀請施行事回諭
정조 17년
右尹丁範祖疏曰伏以臣日昨屢違召牌已極萬萬惶悚而纔蒙恩遞京兆除命繼而臨門臣實惝怳震越不省何以致此見職旣是宿硏豈敢爲逡巡之計而始得見大司憲李義行辭疏中語意則斥臣以政望不公至有自引之擧其所螫臣又奚啻徐邁修之囚政吏哉臣之最初政望不過數窠則秉公與否初無可論而抑臣因此而有仰暴微見者夫掌選之法瀜通庶品總萃群材拔其尤而用之太上也世下俗渝議論多岐臧否相眩則擧其所知而薦之抑其次也臣草野寡陋羈旅朝著僚寀之間名面茫昧其秉執之邪正才諝之優劣安得而周知哉無已則惟當竊附古人擧不遺親之義盡其在我之誠而已若使揣摩疑似捏合彼此粧出俗樣政目則非臣伎倆所能辦此然不自量度妄欲直出悃愊剷去畦畛以仰體恢蕩之化而古調不彈物情難平政紙一出群咻四至苟究其故則緣臣拙迃不能隨俗雅化而然也噫知臣者謂臣朴野不知臣者謂臣偏私知不知在外外至之言臣有受而無辯者矣第念拳踢交加首尾相應畢竟落之坑坎則臣之一身固不足恤其在朝家量能授任之方豈可使如臣矇昧久玷公器以來四方之譏乎無官不耐有命輒膺實無其路玆敢披攊肝膈冒瀆崇嚴伏乞聖明特垂矜察亟命遞改臣職名以快人心以安私分千萬幸甚臣無任云云答曰省疏具悉卿其勿辭行公
정조 17년
癸丑三月二十日辰時上御誠正閣備局稟事堂上入侍時行右承旨林濟遠記事官李海淸記注官承膺祚金良倜守禦使李文源戶曹判書沈頤之禮曹判書閔鍾顯摠戎使李邦一以次進伏訖上曰進前稟事可也文源曰本廳松坡鎭潦水衝破處臣日前躬往看審則鎭舍漂頹基址潰缺不可不及時移設之狀實如前日所聞而本鎭南邊數馬場之地有閭家庄舍五十餘間及如干田土願賣者其價爲一千五百兩而地形稍高居處便穩可合移設而第其私家制作異於公廨略加裁作以爲鎭舍更建數十間倉庫則物力可省鎭樣可成且其如干田土屬之於本廳屯土則亦不無些少之益俱以此爲定何如上曰依爲之出擧條文源曰臣之京兆本任已是劇務兼帶金吾實無堪承之望日前本府特敎開坐之命冒犯違牌者蓋出巽免之意而竟未蒙體諒之恩下情抑鬱敢此仰達矣上曰卿則許遞可也出擧條文源曰摠戎廳水原府需米給代一千五百石以守摠兩營關西海西間年添餉條小米昨冬移劃而每年摠廳一千石守廳五百石自癸丑年爲始以補支放事自備局草記允下矣守廳壬子條關西小米一千石前前使已爲區處海西小米一千石待惠廳頒降今方受來故頃以松坡鎭舍移建物力之措備無路以此取用之意仰請蒙允而卽聞摠廳今年給代條關西小米一千石已爲取用而海西小米五百石亦報備局發關該道則該道以初無惠廳知委不爲出給惠廳拘於預下亦不行會將以守廳壬子條小米五百石劃給云而此則非但守廳之壬子條且以鎭舍改建物力已爲筵稟受來矣第念惠廳若以收租前不爲預下於摠廳則該廳支放無以充數若以守廳壬子條移給則鎭舍移建亦無其路而當此京外穀簿枵然之時猝難別般區劃臣意則今年摠廳海西給代條五百石亦依關西例頒降前預給以此爲例則在公家別無損益於兩廳可免掣礙之端摠使今適筵下詢何如上曰摠戎使亦陳所見李邦一曰昨冬因備局草記本廳支放給代條以兩西添餉小米一千五百石每年劃給而自備局發關該道矣海西小米五百石謂以不入於惠廳頒降中不爲出給故問于惠廳初無備局捧甘見漏於頒降云備局則該廳旣已聽傳敎果不捧甘云而且惠廳以預下持難矣若然則本廳事勢實無支放之道依守禦使所奏海西小米五百石頒降前以某樣穀預給便好矣上曰令廟堂稟處可也出擧條頤之曰田稅乃是正貢事體至重云故雖値災荒之時自下例不敢闊狹而頃因水原留守京畿監司陳達畿邑稅太有待秋成收納之命此是畿民莫大之惠臣不敢爲覆難之計而第臣曹太條自來不敷所捧僅支所下如有減縮之數則頒祿放糧每患不足今此畿邑稅太九月內上納則可以繼用而若於明春上納則歲之前後將有絶乏狼狽之患必趁氷合前準數上納之意嚴飭何如上曰依爲之出擧條頤之曰日前嶺南海弊狀啓覆奏之時臣等不敢詳究爲弊之源備論道啓之誤致勤飭命辭旨截嚴如臣無似忝叨籌司不能盡心奉行誠不勝惶悚而臣於待罪湖南時因備局關文道內弊瘼大者狀請稟處小者自本道蘇革後歲末修成冊報備局云故臣亦依此擧行矣伊後更無聞焉蓋諸路民邑之弊各有大小緩急之異雖不可一時盡革大而急者上聞朝廷稟旨擧行小而緩者營邑講究自下通變則一年二年其效必當不少此後則嚴飭諸路凡係民邑疾若道臣守令誠心採訪實心救革待歲末據實枚報備局事申飭似好故敢此仰達矣上曰依爲之出擧條鍾顯曰尙州忠臣義士壇有立慬日致祭之命而當在來月云矣第伏聞嶺南人士之言則金俊臣地閥表著曾在私設壇享之時亦爲竝列於三從事今若降置下壇與士卒共享則不無抑鬱之嘆云臣意則俊臣之於三從事不可無差等若許其配食於上壇則似爲便當故敢此仰達矣上曰依爲之擧邦一曰北漢城堞城廊修改來月初三日擇日始役而城堞則使訓禁御三營各隨字內定將校看築至於城廊自本廳方欲拮据物力趁今改建而匠募等料米則以三營言之軍兵放料條外旣無餘儲本廳亦以支放之不足取用於留庫中則他無推移之道且城內民人當此窮春欲立雇軍之類皆願以米受食矣民情旣如此則役糧不可不以米區處就留庫餉米中限三百石姑先取用以三營及本廳物力錢依折定分給待秋還作本色而今此城役雖分屬於三營本廳旣已主管臣上去董飭何如上曰依爲之出擧條命書榻敎曰判義禁李文源許遞命退諸臣以次退出
정조 17년
行都承旨徐邁修藥院進行左承旨李集斗坐直行右承旨林濟遠坐左副承旨徐榮輔內閣直右副承旨李益運坐同副承旨鄭致淳坐直注書徐有聞病李海淸仕直假注書鄭文始仕事變假注書嚴思彦仕
정조 17년
藥房都提調洪樂性提調金文淳副提調徐邁修啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安答曰知道
정조 17년
李益運啓曰禁衛營將官來言今日本營軍兵日次私習云矣敢啓傳曰後日次爲之
정조 17년
李益運啓曰御營廳將官來言今日本廳軍兵日次私習云矣敢啓傳曰後日次爲之
정조 17년
傳于徐榮輔曰左副承旨同副承旨入侍
정조 17년
有政吏批判書徐有防受由參判李在學進參議未差左承旨李集斗進以金禧燮韓啓玉爲掌令申若樞愼性眞爲持平李庚運爲兵曹參議徐命全爲敦寧都正李龜雲爲副修撰韓用鐸爲兵曹正郞朴祐源爲京畿監司洪檍爲判義禁寅寧君鄭寅煥單付
정조 17년
兵批判書趙宗鉉進參判李書九入直參議李文會病參知李庚運未肅拜行右承旨林濟遠進以尹晉錫爲五衛將鄭宅興爲忠壯將李肇源爲文兼金源爲部將黃翼顯爲慈母別將同知鄭煜宣傳官盧尙樞僉知朴長卨崔景張濟斗副護軍徐有秉鄭東榦副司直鄭觀輝李相璜副司果柳相斗竝單付
정조 17년
以慶尙監司鄭大容狀啓各邑遺棄兒給料事傳于李集斗曰今番登聞之數比前夥然雖甚可意萬有一虛實相混其爲欠誠果如何來頭繡衣考察俾無現發之弊事令該廳嚴飭
정조 17년
鄭致淳以吏批言啓曰正二品監司京職兼差事載在法典矣新除授京畿監司朴祐源資級乃是資憲依例兼監司下批之意敢啓傳曰知道
정조 17년
鄭致淳以兵批言啓曰京畿監司朴祐源自吏曹送西矣資級係是資憲當爲知中樞下批而時無見窠依例作闕下批之意敢啓傳曰知道
정조 17년
京畿監司徐鼎修疏曰伏以臣罪著不職自速人言乃以逆賊星漢之出沒畿甸任其行止筵斥旣出於前臺評又發於後畢竟論勘極其嚴峻臣不勝滿心惶恧不知措躬之所也噫嘻痛矣至凶如星漢至妖如星漢而顯戮不加王章未伸尙使偃息於覆載之間此實國人之所共憤三司之所爭執也又況任其往來於近畿咫尺之地閃忽叵測略無顧忌天下寧有是哉臣旣忝居藩寄無前變怪見在道內其所驚憤駭愕尤倍他人而旣不能預先防守又不能別加檢飭致使逆豎惟意跳踉至於此極若使臣明張沬飮早效鷹逐之義則雖彼豺狼蹤跡梟獍心腸焉敢不有國法冒稱官銜戴頭出入於天日之下哉此實臣震悚愧蹙處也人之爲言固所甘受夫何敢費辭覶縷臣蹲冒見職四年于玆矣儱侗憒劣愈往愈甚無處非僨誤之罪無日非待勘之時況今憲疏旣出聲罪狼藉雖荷聖度包容曲垂庇覆其奈廉防決難擺壞何哉玆敢略暴衷懇仰瀆崇嚴伏乞天地父母俯垂諒察亟賜處分以謝人言以安微分千萬幸甚臣無任云云答曰省疏具悉本任許遞
정조 17년
癸丑三月二十一日寅時上御迎春軒藥房入診入侍時都提調洪樂性提調金文淳副提調徐邁修記事官李海淸假注書鄭文始記事官洪樂游一提學鄭民始原任直提學朴祐源原任直閣徐龍輔尹行任檢校直閣徐榮輔南公轍檢校待敎金祖淳以次進伏訖樂性等曰日間聖體若何上曰一樣矣樂性等曰王大妃殿氣候何如上曰一樣矣樂性等曰惠慶宮氣候何如上曰一樣矣樂性等曰元子宮氣候何如上曰好在矣樂性曰三七已過嘉順宮諸節益勝下情不勝欣忭矣上曰以卿筋力有難隨日次進參此後則勿爲入來可也元子宮侍坐令都承旨邁修招入都使令使之前導元子宮曰果善爲之矣手裁假花之白色兩朶使之着于鬂邊而出樂性等曰元子宮今日之擧雖似一時之戲劇亦出於博施之聖意聖繼神承億萬年無疆之休臣等不勝鼓舞之忱矣仍命退諸臣以次退出
정조 17년
癸丑三月二十一日申時上御重熙堂左副承旨同副承旨入侍時左副承旨徐榮輔同副承旨鄭致淳假注書鄭文始記注官金良倜記事官洪樂游以次進伏訖命書傳敎曰副摠管洪義榮許遞又命書傳敎曰政官牌招開政又命書傳敎曰京畿監司之代今日政差出待下批明日交龜又命書傳敎曰歲改已久年且老宜有恕諒之道龜城府安置罪人鄭存中特爲放還田里又命書傳敎曰右副承旨許遞前望單子入之待下批牌招察任又命書傳敎曰奉命將臣旣復命明日與有司堂上來待其書啓有司堂上就議大臣停當回啓措語登筵時稟處仍命退承史以次退出
정조 17년
行都承旨沈煥之坐行左承旨李集斗坐直右承旨徐榮輔坐左副承旨李益運坐右副承旨鄭致淳坐直同副承旨李身晦在外注書徐有聞病李海淸仕假注書鄭文始仕直事變假注書嚴思彦仕
정조 17년
鄭致淳以都摠府言啓曰今日入直內三廳武兼禁軍及軍兵等中日習射請出標信傳曰知道
정조 17년
鄭致淳啓曰大司憲李義行引避退待執義宋煥箕掌令金禧燮持平申若樞愼性眞俱在外掌令韓啓玉牌招啓辭未下監察茶時之意敢啓傳曰知道
정조 17년
鄭致淳啓曰來二十五日朝參日次而國忌齋戒相値頉稟之意敢啓傳曰知道
정조 17년
傳于李益運左承旨左副承旨入侍
정조 17년
鄭致淳啓曰備局有司堂上鄭民始金文淳沈頤之尹行任備局堂上李文源李敬懋金持默趙心泰徐有大李邦一李漢豐依下敎來待矣入侍
정조 17년
傳于鄭致淳曰右副承旨入侍
정조 17년
備忘記京畿監司朴祐源下直長弓一張長箭一部賜給
정조 17년
承旨前望單子入之沈煥之李身晦落點
정조 17년
李益運啓曰新除授同副承旨李身晦時在全羅道全州地斯速乘馹上來事下諭何如傳曰允
정조 17년
有政吏批判書徐有防受由參判李在學進參議未差行左承旨李集斗進啓曰判書徐有防受由參議未差小臣獨政未安何以爲之敢稟傳曰仍爲之以徐鼎修爲知春秋李周顯爲軍資正同春秋單徐鼎修
정조 17년
兵批判書趙宗鉉病參判李書九病參議李庚運入直進參知李文會病右副承旨鄭致淳進副司直徐鼎修李復永副護軍李宗翰鄭宅興竝單付
정조 17년
傳于李集斗曰大司成今日政差出
정조 17년
吏批再政啓曰大司成今當差出而擬望之人乏少承旨外任竝擬何如傳曰允以沈煥之爲大司成
정조 17년
李集斗啓曰奉敎洪樂游謂有身病陳疏經出原疏纔已退却矣依定式禁推傳旨捧入之意敢啓傳曰聞有身病分揀
정조 17년
徐榮輔以刑曹言啓曰因本曹都囚徒車大興李弘根嚴勘草記事命下矣依傳敎車大興咸鏡道明川府李弘根端川府竝定配所卽爲押送之意敢啓傳曰知道
정조 17년
鄭致淳以義禁府言啓曰龜城府安置罪人鄭存中放還田里事承傳啓下矣鄭存中卽爲放還田里事分付該道道臣之意敢啓傳曰知道
정조 17년
敎京畿觀察使朴祐源書曰虞方岳是咨所貴愼簡漢刺史共理其惟循良苟非一路專制之才曷任九重分憂之責惟卿祥和慈諒之性端良豈弟之姿氷銜一條幾分西淸之運燭豐碑萬口尙傳南國之棠謠東銓持衡奚但歐陽之談政事右掖視草允宜竇儀之處深嚴惟其受知也深居然致位至此眷玆千里畿甸實爲三輔藩屛在漢扶風山川控天作之襟帶若宋鍾山陵園奉月遊之衣冠密邇城都治化爲四方之準管轄郡縣拱衛在八路之先自珠丘移奉以來而藩寄尤重其任覇陵之佳氣長護方勤樹木之栽培豐邑之新居甫完尙軫井閭之奠接定行宮之新號股肱之所重者存管居留之兼銜體面則視前尤別顧斯任若是重也當是時屬於誰乎旬宣承流豈徒取望隆而實副時日稟事必須擇職比而地親玆授卿以兼京畿觀察使兵馬水軍節度使水原府留守開城府留守江華府留守都巡察使卿其祗服寵章毋負隆寄分司之官制新創務方急於整釐前伯之治規已成政宜懋於遞易絲麻粟米之任貢予所念於撫摩精神紀綱之宣揚卿宜勉於振刷自餘裁稟厥有典常於戲欽哉簡心撤我二品卿月屹然方面俾爾一路福星故玆敎示想宜知悉知製敎徐榮輔製進
정조 17년
癸丑三月二十二日辰時上御熙政堂左承旨右承旨左副承旨來待諸臣將臣入侍時行左承旨李集斗行右承旨林濟遠左副承旨徐榮輔假注書鄭文始記注官安經心金良倜有司堂上鄭民始李文源金文淳沈頤之壯勇大將金持默刑曹判書李敬懋御營大將趙心泰訓鍊大將徐有大摠戎使李邦一禁衛大將李漢豐副提調尹行任以次進伏訖行任曰臣依下敎以御營大將趙心泰南陽府看審書啓就議于大臣則右議政金履素以爲書啓中稱南陽府自是陸軍營將則防海一款初非擬議至於陸路則湖右諸路徑趨南陽間道創此防禦營恐合權宜而本府旣仗摠廳前營兵馬緩急當受摠使節制防禦之號還涉虛縻此實難便之大者顧今新移便否未定亶合商量下詢廟堂處之爲辭矣今以御將所陳形便觀之海防則旣有永宗之防禦喬桐之統禦不必疊設若爲唐沔之津路陽平之間途而設置則如嶺湖之忠州畿海之金川亦無設防之擧何獨於南陽設此乎且水原之當初設防專爲三南要衝而本府旣兼壯勇外使之後其保障之增重比前不啻十倍則不必更設於不當設之地臣意則移設一款置之似合宜云矣上曰御將先陳所見有司堂上及諸將臣亦爲各陳意見可也心泰曰南陽府防營設施之以海以陸俱涉難便之意已於日前書啓略陳淺見臣意則設防一款置之似好矣民始曰當初防營之移設於南陽旣非參量形便而然不過移送無處遽然創設而到今看審將臣之意如此且欲設施營制則多有難便之端南陽防營置之似好矣文淳曰臣之意見亦如此別無更陳者矣頤之曰南陽之設置防營於水於陸旣無緊關且移邑然後可以設營云然則設施之際許多事力亦不可不念置之似好矣文源曰南陽之設防營臣之向來所奏未詳形便之如何而以其地近水原設施之際似或便好故率爾仰奏矣今觀看審將臣書啓則移設於南陽無甚緊關然則設防一款置之似合宜矣持默曰南陽之設防旣無緊關則置之恐似無妨矣敬懋曰今此南陽設防營之論非獨爲海防形便之計而水原陞爲留守後曾兼防禦之任無所歸屬故耳然而水原今爲壯勇外使則事體比前增重固知不必强存防禦之稱於隣邑而如欲爲疏通武弁防禦階梯之計則尤不宜爲人設官矣有大曰南陽移設防營之議蓋以水原之減防營故也水原爲留守營門則其爲關防比前尤重且水軍防營旣有喬桐永宗之在於不遠之地則亦不必別屬於他邑也爲武弁一階梯之設亦近於爲人設官之嫌矣邦一曰防營之設置者當設於水陸緊要之處而今以南陽一境形便言之陸路則介在諸邑旣非通衢之地水路則跨據海口實係要害本府以陸軍營將旣無水軍且永宗隔在前洋則不必疊設而武弁履歷之一窠雖似見減在前水原防營本非履歷窠則亦不關於得失今姑置之恐合便宜矣漢豐曰今此南陽之形便無論水陸非但無要衝之可言且水原旣陞留守大營則防禦之又爲移設於咫尺南陽恐涉無義置之似好矣上曰僉議旣如此將臣看審之後所見亦沕合及此餉穀不劃校卒未充之時收一密符半隻可謂都無事造給之印信何難銷刻南陽防營新設事置之可也出擧條心泰曰臣以海防事又有所仰達者矣槪花梁鎭之在初設施於京畿水軍節度營舊基址者似爲重海防之地而今則潮路變遷浦口堙塞戰船掛岸浮出甚罕揆以關防所重誠萬萬疎虞臣意則移設於大島而船所則毋論大阜靈興審其回抱汊港使之繋船控制海路恐合事宜而且以湖西平薪鎭言之承接水原下流最據沿海形勝移屬水原府以爲與大阜島檣楫相連聲勢相依以備緩急則控護之方尤似得重故敢此仰達下詢廟堂處之何如上曰將臣中曾經喬桐水使人亦陳所見可也敬懋曰臣旣不審形便不敢臆對矣有大曰監牧官雖減一員而曾聞故老之相傳則花梁移設於大阜使之兼牧則爲便當云矣邦一曰花梁鎭本非緊要處而臣曾見大阜形便則三南舟楫由此往來實是衝要之地且傍近諸島足可設置牧場花梁鎭移設於大阜兼監牧官恐合事宜矣上曰有司堂上亦爲各陳意見民始曰聞看審將臣之言安興以上平薪大阜爲海路之要衝三南船舶無不由此大阜之只置牧官極涉疎虞云花梁則在於一隅無甚關緊大阜則處於要衝合置關防今以花梁僉使移設於大阜仍兼牧官與平薪僉使屬之水原俾爲海防則其在拱衛水原之道似合於形便矣文淳曰花梁鎭地勢旣無緊關於海防而大阜則乃是海路要衝云然則僉使之移置於大阜似合宜何可以牧官之沿革有拘於關防鞏固之道乎頤之曰花梁鎭勢至殘僉使之設置實難得效而大阜則處於永宗喬桐之間最爲關防之要衝則移置花梁鎭於大阜似合控制之道矣行任曰花梁移鎭一款臣亦別無異見矣文源曰大阜之緊關於海防如此則花梁鎭之移設於大阜無容更議而牧官一窠之見縮亦不可不念臣意則從他兼牧處更設一窠爲好如端川兼牧似合別設矣上曰御將所奏非獨御將之言卽古人爛熳商度之謨猷而纔設旋罷亦不過資淺一臺臣之客說而然況今留京之關防體貌至爲嚴重苟益於控衛之方無於古之事猶且義起而行之又況土沃如彼地廣若此而隣倅流涎島民翹首云爾則以大阜平薪作爲屬鎭如松都之礪峴大興沁府之永宗諸島似好係是關防設施更令有司堂上指一草記牧官一窠之有無不足深念而近來仕路積滯六品窠之區處在所留意此意一體就議而此擧條一通亦自廟堂謄出發遣備郞問于本府留相以來後同爲草記可也出擧條上曰向日馬鞍擧條其中不無難處之端只令武弁行之則非久恐有如前之例文蔭武堂上則有後巨里長鞭堂下則除去亦有國朝典制以此爲之未知如何耶卿等各陳意見以此之故擧條尙未啓下矣心泰曰軍中似不緊故向有仰達者敬懋邦一曰此非大段違制者別無緊關姑置之似好矣上曰然則頃日守禦使所奏不過將臣一號令云云之說甚好不必出擧條將臣相議從便爲之可也命書傳敎曰右承旨馳詣貞陵獻陵英陵靖陵宣陵寧陵奉審摘奸以來又命書傳敎曰畿伯雖已辭朝見今農務正當其時省部之行雖曰爲民之擧反有貽弊之嘆然奉審之行所重有在不可不爲亦不可無方便西南道承旨幾皆奉審只東道陵寢令道伯奉審事分付命書榻敎曰京畿監司入侍經心承命出傳與京畿監司朴祐源偕入進伏訖命書傳敎曰政官牌招開政又命書傳敎曰都承旨右承旨許遞前望單子入之待下批牌招察任命書榻敎曰王大妃殿進御加味蔘橘飮前方中加防風一錢自今日一貼式更爲煎入上曰御將今番之行南陽牧馬之政亦詳知否心泰曰所謂大阜島人民繁盛而馬政極疎忽雌雄數十餘匹亦不堪用以此何可爲軍馬乎上曰大抵馬政有國之實務故國初發八方軍丁以築都城因築馬場土城以爲牧馬之地而近因各宮房賜牌地境漸縮若有群下之能擔當爲此善其牧馬則列邑分養之弊亦可除之矣文源曰聖敎誠然臣雖愚迷若承下敎則當竭力爲之矣上曰然則退去詳問事實於太僕後爲之可也仍命退諸臣以次退出
정조 17년
行都承旨沈煥之坐行左承旨李集斗坐直右承旨徐榮輔內閣直左副承旨李益運坐右副承旨鄭致淳坐直同副承旨李身晦在外注書徐有聞病李海淸仕直假注書李垿仕事變假注書嚴思彦仕
정조 17년
李益運啓曰大司憲李義行引避退待執義宋煥箕掌令金禧燮持平申若樞愼性眞俱在外掌令韓啓玉牌招啓辭未下監察茶時之意敢啓傳曰知道
정조 17년
沈煥之啓曰判義禁洪檍除拜後過三日不爲出肅依定式推考警責仍卽牌招察任何如傳曰允
정조 17년
沈煥之啓曰假注書鄭文始身病猝重勢難察任今姑改差何如傳曰允
정조 17년
傳于李集斗曰右承旨右副承旨入侍
정조 17년
李集斗啓曰備邊司堂上趙心泰依下敎來待矣傳曰入侍
정조 17년
假注書鄭文始改差代以李垿爲假注書
정조 17년
傳于沈煥之曰左承旨詣思陵光陵康陵泰陵懿陵奉審摘奸以來
정조 17년
傳于沈煥之曰淸河縣監之代令該曹口傳差出待下批給馬下送
정조 17년
吏曹口傳政事以趙有善爲淸河縣監
정조 17년
以全羅右水使金思穆狀啓南桃浦萬戶之代令該曹差出事傳于李益運曰令該曹口傳各別擇差待下批除朝辭給馬下送
정조 17년
兵曹口傳政事以金在敬爲南桃浦萬戶
정조 17년
以江原監司申耆啓本上番御營軍摠數開坐事傳于李益運曰其中若有設賑邑及有病邑點閱前査括下送事分付該營
정조 17년
徐榮輔以賑恤廳言啓曰北部觀光坊契任掌裵仁福今月二十二日本洞路傍得遺棄兒同里居良女韓召史欲爲收養而貧不自食告于本部自該部同日牒呈故依節目給料使之乳養之意敢啓傳曰知道
정조 17년
癸丑三月二十三日辰時上御重熙堂右承旨入侍時右承旨徐榮輔記事官李海淸記注官金良倜以次進伏訖上曰御將如待令入侍可也賤臣承命出與御營大將趙心泰偕入進伏上曰海防形便卿旣看審以還所見何如耶心泰曰臣於今番海防看審之行湖西平薪鎭與南陽水原一直沿海水路不遠故分送將校摘奸形便而旣是兼監牧故各場牧馬使之一體看察以來矣聞其回告則場內浩闊近千馬匹雖不能一一點視假令臆料似有未準數之慮試爲詰問牧子輩則謂以年前舊僉使在任時査出不足之馬二百匹而五十匹其時趁卽徵立充數之地矣尙不如數徵出以致馬匹之缺闕云云今此所聞雖與逐匹點考摘發實數有異旣以摘奸之行入其場內而的聽牧子輩言則非風聞傳說之比牧場馬政疎漏之如此不可以非臣之所掌而忽之敢此仰達令司僕寺卽爲査括虛實果如所聞前後僉使捧現告重勘見縮馬匹照數徵立未知何如上曰依爲之令該寺草記可也出擧條心泰曰水原府軍制今方釐正而其中馬兵雖云減數務精終難如意振刷此甚可悶留府旣是分司外營便同京營依京軍門禁軍馬兵之例分給官馬以備戰馬責實效而第年例分養之馬各有已定之數將無以分數除出而在前各軍門曾有請得島馬之例故敢此仰達濟州牧使所養之馬限一百七十匹各別極擇七月貢馬便一體上送之意出擧條知委何如上曰依爲之出擧條命書榻敎曰淸河縣監除辭朝赴任命退諸臣以次退出
정조 17년
行都承旨沈煥之坐行左承旨李集斗坐右承旨徐榮輔內閣直左副承旨李益運坐直右副承旨鄭致淳坐直同副承旨李身晦在外注書徐有聞病李海淸仕直假注書李垿仕事變假注書嚴思彦仕
정조 17년
傳于李益運曰刑曹參判前望單子入之待下批待開門牌招察任
정조 17년
刑曹參判前望單子入之李在學落點
정조 17년
以京畿監司朴祐源狀啓陽川縣監李敦源身死事傳于李益運曰令該曹口傳各別擇差待下批下送
정조 17년
癸丑三月二十四日辰時上御重熙堂右承旨入侍時右承旨徐榮輔記事官李海淸記注官安經心金良倜以次進伏訖上曰左副承旨右副承旨入侍出榻敎賤臣承命出傳左副承旨李益運右副承旨鄭致淳趨入進伏上命書傳敎曰關東科目甚鮮昨冬大政欲爲收用而侍從若而人外參上參下無一人可擬者云是豈蒐羅之意乎本道地方雖曰不闊二十六郡中必有聞士此所以申命道伯以邑抄之功令諸生咸聚營下特爲分日試取者也今閱諸券無非佳作誰謂下里之音優勝京生之體極爲可嘉抄啓功令生七十餘人中取四十人令道伯給糧上送太學待其上來自本館草記則當召試殿庭分揭賦策兩題取其優等賜第以此意亦令道伯宣諭諸生經工生則又當書下經義條問矣以此知悉事下諭試取日試官自政院稟旨受點待更試與先試試券依昨年嶠南賓興錄印給例爲之事分付命退承史以次退出
정조 17년
行都承旨徐鼎修未肅拜行左承旨李書九坐直右承旨徐榮輔坐左副承旨金孝建坐右副承旨徐有秉坐直同副承旨李鼎德在外注書徐有聞病李海淸仕直假注書李垿仕事變假注書嚴思彦仕
정조 17년
李鼎德啓曰大司憲李義行引避退待執義宋煥箕掌令金禧燮持平申若樞愼性眞俱在外掌令韓啓玉牌招啓辭未下監察茶時之意敢啓傳曰知道
정조 17년
徐鼎修啓曰備邊司郞廳來言今日賓廳日次而國忌齋戒相値不得來會云矣敢啓傳曰知道
정조 17년
傳于徐鼎修曰傳香承旨馳詣明陵奉審摘奸局內諸陵一體奉審以來
정조 17년
傳于徐鼎修曰都承旨右承旨入侍
정조 17년
傳于李書九曰侍衛之任勢難强策兵曹參判丁範祖許遞今日政差出
정조 17년
李書九啓曰大司憲李義行正言呂駿永引避退待大司諫申光履卽爲牌招以爲處置之地何如傳曰允
정조 17년
李鼎德啓曰吏曹郞廳來言陽川縣令口傳各別擇差事命下而判書徐有防未肅拜參判參議具未差不得擧行云何以爲之敢稟傳曰參判參議前望單子入之待下批牌招開政
정조 17년
吏曹堂上前望單子入之參判丁範祖參議李冕膺落點
정조 17년
徐鼎修啓曰新除授吏曹參議李冕膺方在奪告身中何以爲之敢稟傳曰蕩滌敍用
정조 17년
以吏曹參判丁範祖牌不進推考傳旨傳于李書九曰廉隅宜伸許遞
정조 17년
吏曹口傳政事以沈喜永爲陽川縣監
정조 17년
以京畿監司朴祐源狀啓與衿川縣監李洛秀有內外從應避之嫌令該曹稟處事傳于徐榮輔曰故相之家近無實職蔭仕者今日政京職中另擇相換待下批當日下送
정조 17년
有政吏批判書徐有防受由參判未差參議李冕膺進右承旨徐榮輔進啓曰判書徐有防受由參判未差小臣獨政未安何以爲之敢稟傳曰只出緊任以沈晉賢李書九徐有秉金翰東爲承旨徐鼎修爲右尹鄭觀輝爲兵曹佐郞朴獻源爲監察衿川縣監李洛秀工曹正郞洪景厚相換判校孫碩周司藝金敬吾相換丁範祖爲兵曹參判李東稷爲司成趙鎭完爲引儀李熙澤爲童蒙敎官
정조 17년
以引儀趙鎭完望筒傳于徐榮輔曰年前特贈之本意果何如況自昨年秋冬以後屢有提詢則今日始乃擬入今日參政銓官外都政以後當該諸堂從重推考
정조 17년
徐榮輔啓曰新除授同副承旨金翰東時在慶尙道安東地斯速乘馹上來事下諭何如傳曰許遞今日政差出
정조 17년
傳于徐榮輔曰俄有見窠竝爲差出之命則亞銓豈可拘於政格不爲差出乎吏曹參判之代亦令今日政差出待下批牌招察任
정조 17년
吏批再政以李鼎德爲承旨沈煥之爲吏曹參判沈晉賢爲大司諫李龜雲爲司諫嚴耆李泰賢爲掌令李重蓮朴孝成爲持平徐有鍊爲獻納徐有曾爲假監役
정조 17년
傳于徐榮輔曰更思內閣方有御製校役臺閣本職勢所相妨新除諫長勿爲出牌許遞本任令該曹口傳付軍職使之仍爲仕進擧行
정조 17년
傳于徐榮輔曰諫長以嘉善承旨中未經人使之擬入矣以單堂不得通擬有此微稟銓官事難免生疎無異指名下敎則豈可煩稟乎當該銓官推考斯速擬入
정조 17년
以大司諫申光履牌不進推考傳旨傳于徐榮輔曰名以處置尙今不爲是豈重臺閣之意乎兩司在外及未肅拜人許遞今日政以在京無故人差出待下批牌招處置諫長則處義似然此傳旨勿施許遞亦爲差代
정조 17년
傳于李書九曰都承旨前望單子入之待下批牌招察任
정조 17년
都承旨前望單子入之徐鼎修落點
정조 17년
吏批四政以金孝建爲承旨李文會爲大司諫李遇濟爲校理高宅謙爲副修撰徐邁修爲兵曹參判林蓍喆爲左尹權儐爲左通禮鄭東榦爲司僕正李東宇爲吏曹佐郞李羲甲爲兵曹佐郞姜忱爲修撰林道浩爲兵曹參議
정조 17년
兵批判書趙宗鉉病參判未差參議未差參知林道浩入直進右承旨徐榮輔進副司直徐邁修林濟遠李東郁竝單付
정조 17년
兵曹口傳政事副司直沈晉賢單付
정조 17년
以都承旨徐鼎修牌不進推考傳旨傳于李書九曰待開門更爲牌招
정조 17년
以平安監司李秉模啓本道內各祭設行事傳于徐榮輔曰雖令該曹遍飭諸道而近來紀綱解弛其所擧行未必十分勤礪先從此狀聞所載諸處享所另飭邑宰趁今修葺以其形止使卽報來後狀聞則當有抽栍看審之擧此意知悉事回諭祀典所重何如奏御之式亦當齊一而各道節祭擧行狀本規例道各不同令禮判取考釐正此後依此定式擧行事分付
정조 17년
徐榮輔以都摠府言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 17년
徐榮輔以兵曹言啓曰去夜光熙門守門軍來告內今日城門纔下鑰而忽有白衣一人泥醉馳馬而來謂以城門之早閉至於毆打守卒之境而數少門卒無以抵當云聞極驚駭卽定將校使之捉來査問則漢江別將趙完輪欲爲還鎭未及門限托以早閉乘醉作拿果如門卒之所告渠以鎭將其出入之際宜加謹愼而乃於鍾後門閉之後作此無前之擧論其罪狀不可尋常處之令該府拿門嚴勘何如傳曰萬萬駭然卿其各別嚴棍勿限年充軍昨日關東儒生試取事雖侵夜酬應而此草記批答不卽頒布當該坐直承旨推考可也